C 221/1

KOMISIJAS ATZINUMS

(2021. gada 3. jūnijs)

par to radioaktīvo atkritumu apglabāšanas plānu, kuri rodas Sizewell C spēkstacijā (divi Apvienotās Karalistes EPR reaktori), kas atrodas Safolkā, Apvienotajā Karalistē

(Autentisks ir tikai teksts angļu valodā)

(2021/C 221/01)





Turpmāk izklāstītais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, un pienākumus, kas izriet no tā un no sekundāriem tiesību aktiem (1).

Eiropas Komisija 2020.gada 17. augustā saskaņā ar Euratom līguma 37. pantu no Apvienotās Karalistes valdības saņēma vispārīgos datus par to radioaktīvo atkritumu apglabāšanas plānu, kas rodas Sizewell C spēkstacijā (2).

Pamatojoties uz šiem datiem un papildu informāciju, ko Komisija pieprasīja 2020. gada 27. novembrī un 2021. gada 9. februārī un ko Apvienotās Karalistes iestādes sniedza 2021. gada 12. janvārī un 2021. gada 9. februārī, papildu informāciju, ko Apvienotās Karalistes pārstāvji sniedza 2021. gada 10. februārī ekspertu grupas sanāksmē (videokonferencē), kā arī 2021. gada 10. februārī (sanāksmes beigās) un 2021. gada 23. februārī pieprasīto informāciju, ko Apvienotās Karalistes iestādes sniedza 2021. gada 15. februārī un 2021. gada 8. martā, Komisija ir sagatavojusi turpmāk izklāstīto atzinumu.

1. Attālums no objekta līdz tuvākajai dalībvalstij, proti, Francijai, ir 138 km.

2. Normālos ekspluatācijas apstākļos gāzveida un šķidro radioaktīvo efluentu noplūdēm nevajadzētu radīt būtisku risku kādas dalībvalsts iedzīvotāju veselībai, ņemot vērā dozas limitus, kas noteikti drošības pamatstandartos (Direktīva 2013/59/Euratom) (3).

3. Zemas radioaktivitātes cietos atkritumus īslaicīgi uzglabā objektā un pēc tam pārved uz Apvienotās Karalistes regulatīvo iestāžu apstiprinātām atkritumu apglabāšanas vietām. Kamēr nav pieejama ģeoloģiskā glabātuve, nostrādātās degvielas elementus un vidējas radioaktivitātes cietos atkritumus īslaicīgi uzglabā objektā. Nostrādātās degvielas pārstrāde nav paredzēta.

4. Ja pēc tāda veida un apmēra avārijas, kāda aplūkota vispārīgajos datos, notiktu neparedzēta radioaktīvo efluentu noplūde, radioaktīvā starojuma dozas, ko saņemtu kādas dalībvalsts iedzīvotāji, būtiski neietekmētu to veselību, ņemot vērā standartlīmeņus, kas noteikti drošības pamatstandartos (Direktīva 2013/59/Euratom).

Līdz ar to Komisijas ieskatā tas, ka tiks īstenots plāns visu veidu radioaktīvo atkritumu apglabāšanai, ko rada Apvienotajā Karalistē Safolkas krastā izvietotās Sizewell C kodolelektrostacijas divi EPR reaktori, ne normālos ekspluatācijas apstākļos, ne pēc tāda veida un apmēra avārijām vai neparedzētām radioaktīvo efluentu noplūdēm, kādas aplūkotas vispārīgajos datos, nevienā dalībvalstī neradīs tādu ūdens, zemes vai gaisa telpas radioaktīvo piesārņojumu, kas varētu būtiski ietekmēt iedzīvotāju veselību, ņemot vērā drošības pamatstandartos (Direktīva 2013/59/Euratom) noteiktās normas.

Briselē, 2021. gada 3. jūnijā. Komisijas vārdā – Komisijas locekle Kadri SIMSON

(1) Piemēram, saskaņā ar Līgumu par Eiropas Savienības darbību sīkāk būtu jāvērtē vidiskie aspekti. Komisija orientējoši vērš uzmanību uz noteikumiem Direktīvā 2011/92/ES par dažu sabiedrisku un privātu projektu ietekmes uz vidi novērtējumu, kas grozīta ar Direktīvu 2014/52/ES; tāpat šeit minama Direktīva 2001/42/EK par noteiktu plānu un programmu ietekmes uz vidi novērtējumu, kā arī Direktīva 92/43/EEK par dabisko dzīvotņu, savvaļas faunas un floras aizsardzību un Direktīva 2000/60/EK, ar ko izveido sistēmu Kopienas rīcībai ūdens resursu politikas jomā.

(2) Radioaktīvo atkritumu apglabāšana Komisijas Ieteikuma 2010/635/Euratom (2010. gada 11. oktobris) par Euratom līguma 37. panta piemērošanu (OV L 279, 23.10.2010., 36. lpp.) 1. punkta izpratnē.

(3) Padomes Direktīva 2013/59/Euratom (2013. gada 5. decembris), ar ko nosaka drošības pamatstandartus aizsardzībai pret jonizējošā starojuma radītajiem draudiem (OV L 13, 17.1.2014., 1. lpp.).